Aitana Bonmatí

Aitana Bonmatí i Conca (katalaaniksi: ; s. 18. tammikuuta 1998 Sant Pere de Ribes, Katalonia, Espanja) on espanjalainen jalkapalloilija, joka pelaa keskikenttäpelaajan pelipaikalla. Hän on oikeajalkainen ja pituudeltaan 162-senttimetrinen. Bonmatí on edustanut seuratasolla vuodesta 2016 Espanjan pääsarjassa Primera Divisiónissa pelaavaa FC Barcelonaa. Hän kuuluu myös Espanjan maajoukkueeseen. 

Bonmatí on valittu vuosina 2023, 2024 ja 2025 maailman parhaaksi naisjalkapalloilijaksi. Hän on voittanut urallaan muun muassa kolmesti naisten Mestarien liigan ja kerran MM-kultaa.

 Tausta 
Aitana Bonmatí i Conca syntyi ja varttui Sant Pere de Ribesin kaupungissa Barcelonan maakunnan alueella Espanjan itsehallintoalueella Kataloniassa. Hänen vanhempansa Vicent Conca i Ferràs ja Rosa Bonmatí Guidonet toimivat opettajina ja ovat erikoistuneet katalaanin kieleen ja kirjallisuuteen. Aitana oli lapsena kiinnostunut koripallosta ja uinnista mutta päätti keskittyä jalkapalloon seitsemänvuotiaana. Hän aloitti jalkapallon kotipaikkakuntansa CD Ribes -nuorisoseurassa ja oli seuran ainut tyttöpelaaja 400 pojan joukossa. Hänen ensimmäinen valmentajansa oli Oscar Gamez, jonka mukaan: ”Bonmatí oli kentällä luonnonvoima. Oli sensaatio nähdä hänen pelaavan.”

Bonmatí pelasi CD Ribesin riveissä neljä vuotta, kunnes liittyi kahdeksi vuodeksi toiseen nuorisoseuraan. Hän liittyi 14-vuotiaana Barcelonan FC Barcelonan akatemiaan La Masiaan, kun sinne perustettiin naisten akatemiajoukkue. Bonmatí voitti joukkueensa kanssa kahdesti Katalonian nuorisoliigan vuosina 2013 ja 2014 sekä Copa Catalunyan 2013. Hän matkusti akatemiaan tunnin suuntaansa, koska siellä ei ollut tällöin tarpeeksi majoituskapasiteettia tytöille. Bonmatí harkitsi pelaamista Yhdysvalloissa, koska Espanjassa oli rajalliset mahdollisuudet pelata naisjalkapalloa ammatikseen.

Bonmatí päätti jäädä Espanjaan ja siirtyi 17-vuotiaana reservijoukkueeseen. Hän toimi kaudella 2015–2016 sen kapteenina ja vei joukkueen sen historian ensimmäiseen toisen sarjatason mestaruuteen. Voiton myötä Bonmatí kutsuttiin pelaamaan edustusjoukkueessa.

 Seurajoukkueura 
 Nousu edustusjoukkueeseen ja useita palkintoja (2015–2023) 
Bonmatí pelasi debyyttikaudellaan 2015–2016 satunnaisia otteluita edustusjoukkueessa. Hänen läpimurtonsa tapahtui kaudella 2018–2019, kun hän pelasi 40 ottelua ja teki niissä 13 ja syötti kahdeksan maalia. Hänet valittiin myös Katalonian vuoden pelaajaksi. Bonmatí vakiinnutti seuraavien kahden vuoden aikana rooliaan Barcelonan riveissä. Hän oli olennainen tekijä joukkueen kolmoismestaruuden kaudella 2020–2021, kun voitto tuli niin liigasta, Mestarien liigasta kuin myös cup-turnauksesta. Barcelonasta tuli ensimmäinen kolmoismestaruuden saavuttanut espanjalainen joukkue. Bonmatí valittiin Mestarien liigan loppuottelun parhaaksi pelaajaksi. Hän teki kaudella kaikissa kilpailuissa 13 ja syötti 11 maalia.

Bonmatí pysyi vireessä kaudelle 2021–2022 ja auttoi Barcelonaa puolustamaan liigamestaruuttaan. Lisäksi Barcelona voitti cup-mestaruuden ja Espanjan cupin. IFFHS valitsi Bonmatín vuoden 2021 naisten tähdistökentälliseen. Bonmatí pelasi seuraavalla kaudella yhden uransa parhaista kausista, kun hän teki 18 ja syötti 20 maalia. Hänen roolinsa mukautui hyökkääväksi keskikenttäpelaajaksi ja hän otti joukkueen johtoa harteilleen, kun sen kapteenina toiminut Alexia Putellas oli suuren osan kauden otteluista pois loukkaantumisen vuoksi. Barcelona vei lopulta jälleen nimiinsä liigamestaruuden, Mestarien liigan ja supercupin. Bonmatí valittiin Mestarien liigan kauden parhaaksi pelaajaksi. Lisäksi hän voitti kaudelta maailman parhaalle naispelaajalle myönnettävän Kultaisen pallon. Hän voitti myös The Best Fifa Women’s Player -ja Uefan vuoden naispelaaja -palkinnot. IFFHS valitsi Bonmatín toistamiseen vuoden tähdistökentälliseen.

 Nelinkertainen mestaruuskausi ja jatkosopimus (2023–) 
pienois|Bonmatí laukomassa palloa maaliskuussa 2024.

Bonmatí viimeisteli kaudella 2023–2024 uransa ennätykselliset 19 maalia ja antoi niitä lisäksi 18 kappaletta. Barcelona vei kaudella nimiinsä nelinkertaisen mestaruuden, eli se voitti liigan, Mestarien liigan, cupin ja Espanjan supcerupin. Bonmatí valittiin Mestarien liigan parhaaksi pelaajaksi sekä koko turnauksen että loppuottelun osalta. Lisäksi hän voitti vuoden naisurheilijan Laureus-palkinnon. Bonmatí valittiin sekä IFFHS:n että FIFPron toimesta vuoden 2023 tähdistöjoukkueeseen. Britannian yleisradioyhtiö valitsi hänet 100 Women -listalleen.

Bonmatí teki seuraavalla kaudella 15 ja syötti 12 maalia. Hänet valittiin kolmatta vuotta peräkkäin Mestarien liigan parhaaksi pelaajaksi. Hänellä oli myös merkittävä rooli Barcelonan kuudennessa peräkkäisessä liigamestaruudessa. Bonmatí sijoitettiin vuonna 2024 jälleen sekä IFFHS:n että FIFPron vuoden joukkueisiin. Useat seurat – Lyon, Chelsea ja Bayern München – olivat kiinnostuneita Bonmatísta. Hän päätti kuitenkin pysyä Barcelonassa ja solmi vuonna 2025 sen kanssa kolmivuotisen jatkosopimuksen. Bonmatí voitti syyskuussa 2025 kolmannen peräkkäisen Kultaisen pallonsa. Hänestä tuli kolmas pelaaja, joka oli tässä onnistunut miehissä tai naisissa. Hänet valittiin myös kolmatta kertaa Fifan vuoden naispelaajaksi.

Kauden 2025–2026 alussa Bonmatí ehti pelata 18 ottelua, kunnes hän sai pitkää kuntoutusta vaativan vamman.

 Maajoukkueura 
pienois|Bonmatí pelaamassa EM-karsinnoissa 2025.

Bonmatí pelasi useissa Espanjan nuorisomaajoukkueissa. Hän voitti alle 17-vuotiaiden Euroopan-mestaruuden vuonna 2015 ja alle 19-vuotiaiden Euroopan-mestaruuden vuonna 2017. 

Jorge Vilda, joka toimi Espanjan naisten A-maajoukkueen valmentajana vuonna 2017, kutsui Bonmatín joukkueeseen vuoden 2019 MM-karsintaotteluita varten. Hän pelasi ensimmäisen A-maaottelunsa marraskuun lopulla karsinnoissa Itävaltaa vastaan. Bonmatí tuli lopputurnauksessa vaihdosta kentälle kahdessa ensimmäisessä alkulohko-ottelussa. EM-kilpailuissa 2022 hän pelasi avauskokoonpanossa joukkueensa kaikki neljä ottelua ja teki maalin alkulohko-ottelussa Suomea vastaan.

Bonmatí oli mukana voittamassa Espanjan naisten maajoukkueen ensimmäistä maailmanmestaruutta vuonna 2023. Hän pelasi joukkueensa kaikki seitsemän ottelua avauskokoonpanossa ja teki maalin alkulohko-ottelussa Costa Ricaa vastaan sekä kaksi maalia neljännesvälieräottelussa Sveitsiä vastaan. Hän voitti Kultaisen pallon eli turnauksen parhaan pelaajan palkinnon.

Bonmatí joutui juuri ennen EM-kilpailujen 2025 alkua sairaalaan virusperäisen aivokalvontulehduksen vuoksi. Hän toipui nopeasti ja tuli kahdessa ensimmäisessä alkulohko-ottelussa vaihdosta kentälle, minkä jälkeen hän on kolmessa muussa ottelussa pelannut täydet minuutit. Välierässä Saksaa vastaan hän teki jatkoajalla 1–0-voittomaalin.

 Pelaajaprofiili 
pienois|Bonmatí (edessä) kuljettamassa palloa Real Sociedadia vastaan.

Jalkapalloon keskittynyt FourFourTwo-lehti valitsi Bonmatín vuonna 2025 kaikkien aikojen kymmenenneksi parhaaksi naisjalkapalloilijaksi. Urheilusivusto ESPN julkaisi vuonna 2024 luettelon, jonka mukaan Bonmatí oli 2000-luvun toiseksi paras naisjalkapalloilija. Hän on oikeajalkainen ja pituudeltaan 162-senttimetrinen. Bonmatí on teknisesti erinomainen ja tarkan pelisilmän omaava keskikenttäpelaaja, joka kykenee myös maalintekoon. Valmentaja Pep Guardiola on todennut: ”Bonmatí saa minut rakastumaan täysin siihen, miten hän pelaa. Sanoisin, että hän on kuin naispuolinen Andrés Iniesta.” Bonmatín joukkuepelaaja Ona Batllen mukaan: ”Hän (Bonmatí) on johtaja, varsinkin kentällä, missä hän näyttää sen eniten. Häntä pidetään joukkueen aivoina ja hermoina.”

Bonmatí on tehnyt yhteistyötä muun muassa Sony Picturesin, Niken ja Grupo Bimbon kanssa. Hän oli urheilusivusto GiveMeSportin lokakuussa 2024 julkaistun luettelon mukaan maailman suuripalkkaisin naisjalkapalloilija noin miljoonan euron kausipalkallaan.

 Yksityiselämä 
Bonmatí opiskeli liikunta- ja urheilutiedettä Barcelonan kaupungissa sijaitsevassa Ramon Llull -yliopistossa. Syyskuusta 2022 hän on opiskellut maisteriksi urheilujohtamisen alalla Johan Cruyffin instituutissa.

Bonmatí on katalaanin kielen aktivisti ja on vedonnut Suomen pääministeriin Petteri Orpoon, että tämä antaisi tukensa katalaanin kielen ottamiseksi EU:n viralliseksi kieleksi.Ballon d’Or winner Aitana Bonmatí calls upon Finland to accept Catalan becoming an EU Official Language, catalaoficial.eu, viitattu 29.10.2024 

 Lähteet 

 Aiheesta muualla 

Luokka:Espanjalaiset jalkapalloilijat
Luokka:Naisten Kultaisen pallon voittajat
Luokka:Vuonna 1998 syntyneet
Luokka:Elävät henkilöt